Motî:bwejhler - Wikipedia

# Motî:bwejhler

### Èn årtike di Wikipedia.

bwejhler (codjowaedje)

I. [v.s.c.]

1. côper do bwès. Les ptitès djins ovrént po les cis del hôte: aler poujhî a l' aiwe, abate å bwès, et bwejhler (L. Mahin).

2. mete les stançons dins ene voye di houyire, u on terasmint. rl a: bwejhî. F. boiser étançonner.

3. (mot d' tcherpetî) mete des ptits bokets di tchvirons inte deus sômîs, po n' nén k' i s' raprotchénxhe. rl a: djoxhler. F. étrésillonner.

4. (vî mot d' forestî) haper des bounès pîces (bwès k' on n' pout nén abate) tot lzès muchiant dins des fagots (ricôpés al minme longueur).

5. tosser foirt et nén crås (come li brut d' on bwejhlî ki screpe des bwès). rl a: bawer. F. avoir une toux rapeuse.

II. [v.c.]

1. må fé (èn ovraedje di mnujhî). Dji m' dimande todi bén ké scrinî k' a bwejhlé ci cofe la. F. bricoler.

2. bouxhî so (ene sakî) avou on bwès. rl a: bastorner. F. bâtonner.

Disfondowes: bwèh'ler, bwèjler [bwèchler], bwèjlè, bwèhy'ler, bwèjner.

| bwejhlé, bwejhlêye [addj.] aroedi (eye), come si on-z aveut stî bwejhlé (bastorné). Dji so tot bwejhlé. F. courbaturé(e).

| bwejhlî [o.n.]

1. bokion. Dj' inme l' Årdene avou ses brouhires Et les boerlaedjes di ses bwejhlîs K' on-z etind dpoy li sapinire Å minme tins ki l' ci do tchvålî (M. David). Et vola k' å pî d' l' åbe, les bwejhlîs s' arestèt, Tcherdjîs d' awiantès hepes et d' pezantès cougneyes (H. Simon). rl a: côpeû d' bwès. F. bûcheron.

2. munujhî (ki fwait des ptitès usteyes di bwès). Alez s' cweri ene loce di bwès amon l' bwejhlî. rl a: sicrinî. F. menuisier, boisselier.

Disfondowes: bwèh'lî, bwèhy'lî, bwèjlî [bwèchlî].

| bwejhleu, euse [o.f.n.] bwejhlî. Disfondowes: bwèh'leu, bwèjleu, bwèhy'leu. Coinrece payis d' Vervî & Hôte Årdene.

| bwejhlaedje [o.n.]

1. no d' fijhaedje et no di çou k' est fwait (accion et si adierça) pol viebe "bwejhler".

2. tos les bwès ki fjhèt stançon dins ene voye di houyire. Les bwejhlaedjes crakèt; ttaleure, les houyeus î vont dmerer !!! F. soutènement.

Disfondowes: bwèhy'lèdje, bwèjladje, bozlâdje, bwèh'lèdje.

Prin del pådje «http://wa.wikipedia.org../../../b/w/e/Mot%C3%AE%7Ebwejhler.html»

##### Views

- Årtike
- Copene
- Modêye d' asteure

##### Cweri